ธปท.ชี้น้ำท่วมฉุดจีดีพีปี54โตแค่1%
ธปท. เผย น้ำท่วมหนักฉุดจีดีพีปี 54 โตแค่ 1 % เสียหายมาหสุดเป็นประวัติการณ์ คาดปี 55โต 4.9% ภายใต้เงินเฟ้อที่ปรับลดลง
3 ก.พ. 2555

ธปท. เผย น้ำท่วมหนักฉุดจีดีพีปี 54 โตแค่ 1 % เสียหายมาหสุดเป็นประวัติการณ์ คาดปี 55โต 4.9% ภายใต้เงินเฟ้อที่ปรับลดลง 
นายไพบูลย์ กิตติศรีกังวาน ผู้ช่วยผู้ว่าการสายนโยบายการเงิน ธนาคารแห่งประเทศไทย(ธปท.) แถลงผลการประเมินภาวะเศรษฐกิจของคณะกรรมการนโยบายการเงิน(กนง.)ประจำเดือนม.ค.ปีนี้ ว่า เศรษฐกิจไทยในปี 2555 คาดว่าจะขยายตัวได้ที่ระดับ 4.9% สูงกว่าการประเมินครั้งก่อนเมื่อเดือนพ.ย. 2554 ที่เคยคาดไว้ที่ระดับ 4.8% ภายใต้อัตราเงินเฟ้อพื้นฐานที่ 2.2% ลดลงจากครั้งก่อนที่ 2.4% และเงินเฟ้อทั่วไปที่ 3.2% จากครั้งก่อนที่ 3.5% 
สำหรับปี 2556 ธปท.คาดว่าเศรษฐกิจจะขยายตัวได้ที่ระดับ 5.6% ภายใต้อัตราเงินเฟ้อพื้นฐานที่ระดับ 1.7% และเงินเฟ้อทั่วไปที่ 2.9% 
“แนวโน้มเศรษฐกิจไทยในปี 2555 เป็นช่วงของการฟื้นตัวจากอุทกภัย ทำให้อุปสงค์ในประเทศ ซึ่งหมายถึงการบริโภคในประเทศ การใช้จ่ายจากมาตรการภาครัฐ และการลงทุนของภาครัฐจะเป็นแรงขับเคลื่อนที่สำคัญทางเศรษฐกิจ ซึ่งคาดว่าในไตรมาส 3 ปีนี้เศรษฐกิจไทยจะกลับมาฟื้นตัวเป็นปกติ ส่วนอุปสงค์จากต่างประเทศคงคาดหวังให้มาช่วยหนุนส่งออกโตมากๆทำให้เติบโตมากเหมือนเดิมไม่ได้แล้ว เพราะเศรษฐกิจโลกปีนี้ยังชะลอ” นายไพบูลย์กล่าว  
นายไพบูลย์ กล่าวว่า นอกจากนี้ธปท.ยังได้ปรับลดประมาณการการเติบโตในปี 2554 ลง จากเดิมที่คาดว่าจะเติบโต 4.1% ลดลงเหลือ 1% เพราะผลกระทบจากน้ำท่วมขยายวงกว้างและกระทบการผลิตในภาคอุตสาหกรรมสำคัญมากกว่าที่คาดไว้ โดยผลกระทบจากน้ำท่วมที่ลดลง 3.1% ของอัตราการเติบโตทางเศรษฐกิจ(จีดีพี) คิดเป็นมูลค่าความเสียหายประมาณ 3.4 แสนล้านบาท 
 "เดิมมองว่าอุทกภัยจะกระทบจีดีพีแค่ 1% ก็จะทำให้ลดเหลือ 2.1% แต่จริง ๆ กระทบไปถึง 3.1% ถือว่ากระทบสูงสุดเป็นประวัติศาสตร์ และมีปัญหาซัพพลายเชนของญี่ปุ่นจากเหตุการณ์สึนามิในไตรมาสแรก และเศรษฐกิจโลกชะลอตัวจากปัญหาหนี้สาธารณะของยุโรปเป็นสำคัญ"นายไพบูลย์ กล่าว